## Turisme participa en la fira IBTM de Barcelona per a promocionar la Comunitat Valenciana davant de 15.000 professionals de la indústria MICE

*** La Generalitat reunix en un estand de 140 m2 60 empreses i entitats de la Comunitat Valenciana que mantindran més de 600 reunions amb professionals de viatges de negocis, congressos i incentius**

Turisme promociona el turisme de reunions i congressos de la Comunitat Valenciana en un dels certàmens més importants del sector de la indústria de viatges de negocis, congressos i incentius (MICE) a escala nacional i internacional, la fira IBTM World de Barcelona, una trobada que reunix més de 15.000 professionals d’este sector de tot el món.

Així, des d’este dimarts i fins dijous que ve, 30 de novembre, Turisme participa en esta fira líder en turisme de congressos amb un estand propi de 140 metres quadrats que acull un total de 60 coexpositors entre ‘convention bureaux’, associacions, marques turístiques i empreses de la Comunitat Valenciana.

Cal destacar que, durant estos tres dies de celebració del certamen, estan previstes més de 600 cites amb professionals del segment MICE, tant nacionals com internacionals, entre els quals s’inclouen agències de viatge, operadors turístics, centres de congressos, cadenes hoteleres i organitzadors d’esdeveniments internacionals.

Algunes de les entitats de la Comunitat Valenciana presents en esta edició són València Oficina de Congressos, València Prèmium, Fira València, Palau de Congressos de València, Ciutat de les Arts i les Ciències, Palau de les Arts, Hosbec, Introducing Castelló, Alacant Oficina de Congressos, Gandia Oficina de Congressos, València Turisme, Associació Provincial d’Hotels d’Alacant (APHA), Dénia Oficina de Congressos, Institució Firal Alacantina, Elx Oficina de Congressos, Benidorm Oficina de Congressos i Costa Blanca.

Finalment, cal destacar que les accions promocionals del producte MICE de Turisme Comunitat Valenciana previstes per a l’any 2024 són la Fira Imex de Frankfurt; la Fira The Meeting Show, a Londres, i la fira IBTM World Barcelona, al novembre.

A més, també s’han previst Fam Trips i Press Trips (viatges de familiarització i de premsa) amb turoperadors i mitjans de comunicació dedicats al producte MICE de diversos mercats europeus, especialment del Regne Unit.

Fecha: 28/11/2023